คุณค่าบริษัท : SNC กำไร Q2 เด่นพร้อมจ่ายปันผล
เมื่อวันที่ 3 สิงหาคม 2560 จะเห็นได้ว่าราคาหุ้น SNC หรือ บริษัท เอส เอ็น ซี ฟอร์เมอร์ จำกัด (มหาชน) ปรับตัวขึ้นอย่างร้อนแรง ลักษณะเปิดแก๊ปกว้างยืนเหนือเส้นค่าเฉลี่ยทุกเส้นอย่างแข็งแกร่ง ราคาหุ้นสามารถมาปิดที่ 15.10 บาท บวกไป 0.80 บาท หรือขึ้นไป 5.59% มูลค่ารวม 174.63 ล้านบาท
5 ส.ค. 2560

เป็นการรับอานิสงส์โดยตรง หลังจากมีการประกาศผลการดำเนินงานไตรมาส 2 ปี 60 ออกมาเติบโตขึ้น 36.52% เมื่อเทียบกับช่วงเดียวกันของปีก่อน พร้อมบริษัทมีการประกาศจ่ายเงินปันผลอีกด้วย
สำหรับผลการดำเนินงานไตรมาส 2 สิ้นสุดวันที่ 30 มิถุนายน 2560 บริษัทมีรายได้จากการขายขยับขึ้นมาอยู่ที่ 2,077.73 ล้านบาท จากงวดเดียวกันของปีก่อน 1,924.60 ล้านบาท ส่งผลให้บริษัทมีกำไรขยับขึ้นมาอยู่ที่ 116.93 ล้านบาท หรือ 0.41 บาทต่อหุ้น จากงวดเดียวกันของปีก่อน 85.65 ล้านบาท หรือ 0.30 บาทต่อหุ้น
ด้วยผลการดำเนินงานไตรมาส 2 ที่เพิ่มขึ้นเป็นผลจากกลุ่มงาน 2 กลุ่ม คือ กลุ่มงาน AUTO ที่มีรายได้เพิ่มขึ้น มาจากยอดขายของบริษัท เอส เอส เอ็ม ออโต้เมชั่น จำกัด (SSMA) และลูกค้าส่งออกสินค้าไปประเทศจีนและสหรัฐอเมริกามากขึ้น และกลุ่ม E/A PART มีรายได้เพิ่มขึ้นจากการได้รับคำสั่งซื้อเพิ่มมากขึ้นทั้งงานฉีดพลาสติกและงานท่อทองแดง และงาน metal sheet ของ SSMA
ขณะที่ผลการดำเนินงานงวดหกเดือน สิ้นสุดวันที่ 30 มิถุนายน 2560 บริษัทมีรายได้จากการขายขยับขึ้นมาอยู่ที่ 4,530.16 ล้านบาท จากงวดเดียวกันของปีก่อน 4,404.01 ล้านบาท แต่กลับทำให้บริษัทมีกำไรเพียง 214.15 ล้านบาท หรือ 0.74 บาทต่อหุ้น จากงวดเดียวกันของปีก่อน 250.10 ล้านบาท หรือ 0.87 บาทต่อหุ้น อย่างไรก็ดีแม้ว่ากำไรจะลดลงแต่ทางบริษัทก็ยังรักษาเสถียรภาพได้อยู่
สิ่งสำคัญ ทาง SNC ยังคงมีการจ่ายปันผลแก่นักลงทุนอย่างต่อเนื่อง โดยมีการประกาศจ่ายเงินปันผลระหว่างกาล 0.40 บาทต่อหุ้น กำหนดวันที่ไม่ได้รับสิทธิปันผล (XD) 15 ส.ค. 60 และวันที่จ่ายปันผล 31 ส.ค. 60
นอกจากนี้ เมื่อพิจารณาค่า P/E เพียง 12.31 เท่า ซึ่งเมื่อเทียบกับค่า P/E ของหมวดวัสดุอุตสาหกรรมและเครื่องจักรถึง 21.57 เท่า ถือว่าราคาหุ้น SNC ยังไม่แพง ซึ่งราคาหุ้นสามารถวิ่งไปได้อีก
และชัดเจนมากขึ้น เมื่อนำมูลค่าทางบัญชีต่อหุ้นที่ 8.68 บาท มาคำนวณค่า P/BV ที่ระดับ 2 เท่า ได้ราคาเหมาะสมที่ระดับ 17.36 บาท ซึ่งเมื่อเทียบกับราคาหุ้นบนกระดาน ณ ปัจจุบัน 15.10 บาท นั้นแปลว่า ราคาหุ้นในกระดานอยู่ต่ำกว่าที่ควรจะเป็น ซึ่งเชื่อว่าราคาหุ้นมีโอกาสปรับตัวขึ้นได้อีก
SNC จึงยังเป็นหุ้นที่น่าลงทุน!!
…
ผู้ถือหุ้นรายใหญ่
รายชื่อกรรมการ